Okresná prokuratúra Bardejov 
Kellerova 7, 085 43 Bardejov

Sp. zn. : Pv 197/15/7701	Bardejov, 21.5.2015
EEČ : 2-54-68-2015

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 2 písmeno d/ Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Bardejov
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
stíhaného za prečin krádeže podľa § 212 ods. 2 písm. d/ Tr. zákona na tom skutkovom základe,

že

dňa 06.02.2015 v čase od 12.00 hod. do 14.00 hod. v katastrálnom území XXXXX, v časti zvanej XXXXX, z lesného porastu, z parcely XXXXX, vedenej na liste vlastníctva č. XXXXX ako lesný pozemok, bez povolenia odcudzil na zemi nájdenú drevnú hmotu buk o dĺžke 9 m a priemere 17 cm, čím takto XXXXX spôsobil škodu vo výške 2,33 eur,

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením povereného príslušníka Obvodného oddelenia PZ v XXXXX sp.zn. XXXXX zo dňa 30.03.2015 bolo podľa § 199 ods. 1 Tr. poriadku začaté trestné stíhanie a súčasne podľa § 206 ods. 1 Tr. poriadku vznesené obvinenie XXXXX za prečin krádeže podľa § 212 ods. 2 písm. d/ Tr. zákona na tom skutkovom základe, že dňa 06.02.2015 v čase od 12.00 hod. do 14.00 hod. v katastrálnom území XXXXX, v časti zvanej XXXXX, z lesného porastu, z parcely XXXXX, vedenej na liste vlastníctva č. XXXXX ako lesný pozemok, bez povolenia odcudzil na zemi nájdenú drevnú hmotu buk o dĺžke 9 m a priemere 17 cm, čím takto XXXXX spôsobil škodu vo výške 2,33 eur.

Po skončení skráteného vyšetrovania predložil dňa 19.05.2015 poverený príslušník Obvodného oddelenia PZ v XXXXX podľa § 209 ods. 1 Tr. poriadku Okresnej prokuratúre XXXXX vyšetrovací spis sp.zn. XXXXX na ďalšie konanie.

Preskúmaním na vec sa vzťahujúceho vyšetrovacieho spisu bolo zistené, že sú splnené podmienky na postup prokurátora podľa ustanovenia § 216 Tr. poriadku, pretože obvinený XXXXX sa vo svojej výpovedi konanej dňa 11.05.2015 na Obvodnom oddelení PZ v XXXXX pred povereným príslušníkom PZ k spáchaniu skutku kladenému mu za vinu uznesením sp.zn. XXXXX zo dňa 30.03.2015 priznal, popísal jeho spáchanie a oľutoval svoj čin. Taktiež urobil vyhlásenie, že spáchal skutok, za ktorý je stíhaný a vyslovil súhlas s podmienečným zastavením trestného stíhania.

Obvinený XXXXX vo svojej výpovedi uviedol, že niekedy začiatkom mesiaca február 2015 v čase okolo obeda išiel do lesa XXXXX, ktorý sa nachádza v XXXXX XXXXX, pretože si chcel zabezpečiť drevo na kúrenie. V lese neďaleko asfaltovej cesty sekerou, ktorú si doniesol so sebou, zrúbal strom buk, na ktorom orúbal konáre a tieto nechal na mieste. Kmeň stromu o priemere asi 17-18 cm a dĺžke asi 9 m vyložil na plece a ťahal ho domov XXXXX, neďaleko ktorej ho prichytili policajti. Uviedol, že vedel o tom, že les je súkromný, a že na výrub dreva potrebuje písomný súhlas od majiteľa. 

Zo zápisnice o výsluchu svedka - poškodeného XXXXX je zrejmé, že dňa 06.02.2015 bol kontaktovaný políciou, že v katastrálnom území XXXXX došlo ku krádeži drevnej hmoty a na mieste bol prichytený páchateľ. Po príchode na miesto bolo zistené, že k odcudzeniu drevnej hmoty došlo v katastrálnom území XXXXX, v časti zvanej XXXXX, v lesnom poraste, z parcely XXXXX, vedenej na liste vlastníctva č. XXXXX ako lesný pozemok, ktorú obhospodaruje XXXXX. Bolo zistené, že sa jedná o drevnú hmotu buk o dĺžke 9 m a priemere 17 cm v hodnote 2,33 eur s tým, že povolenie na zber dreva v uvedenej lokalite nebolo XXXXX nikomu vydané. Odcudzenú drevnú hmotu prevzal na mieste od policajtov a z uvedeného dôvodu si nárok na náhradu škody neuplatnil.

	Z listinných dôkazov, a to potvrdenia o zaistení veci a záznamu o vrátení veci Obvodného oddelenia PZ v XXXXX je zrejmé, že obvinený XXXXX dňa 06.02.2015 vydal odcudzenú drevnú hmotu buk o dĺžke 9 m a priemere 17 cm, ktorú si dňa 06.02.2015 prevzal osobne XXXXX.

Z charakteristík na obvineného XXXXX a odpisu registra trestov vyplýva, že XXXXX viedol riadny život, doteraz nebol súdne trestaný, ani priestupkovo riešený. V mieste trvalého bydliska je hodnotený všeobecne, spolu s manželkou a dvomi deťmi žije v rodinnom dome u rodičov manželky, správa sa slušne a jeho správanie nebolo riešené komisiou na ochranu verejného poriadku.

	V zmysle ustanovenia § 216 ods. 1 Tr. poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak

a/ 	vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a 	zrozumiteľne,
b/ 	nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
c/ 	vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

Pri prečine krádeže podľa § 212 ods. 2 písm. d/ Tr. zákona je trestná sadzba trestu odňatia slobody až na dva roky.

Vzhľadom na to, že u obvineného XXXXX boli splnené zákonné podmienky na postup podľa ustanovenia § 216 ods. 1 Tr. poriadku, bolo potrebné rozhodnúť tak, ako je uvedené vo výrokovej časti tohto uznesenia.

Obvinenému XXXXX bola v súlade s ustanovením § 216 ods. 2 Tr. poriadku určená skúšobná doba na 12 (dvanásť) mesiacov. Skúšobná doba začína plynúť právoplatnosťou tohto uznesenia. 

Poučenie:
	Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. 

	Sťažnosť má odkladný účinok. (§ 185 a nasl. Tr. por.)

JUDr. Alena Džmurová
prokurátorka